**ชนัญญา เตชจักรเสมา** (เกิด 20 กรกฎาคม) ชื่อเล่น **วิว** เป็นยูทูบเบอร์แนวเล่าเรื่องจากช่อง Point of View และนักเขียนชาวไทยเชื้อสายจีน

ประวัติวัยเยาว์และการศึกษา
--------------------------

ชนัญญาเกิดในครอบครัวคนไทยเชื้อสายจีน ชนัญญาให้สัมภาษณ์ว่าตนเป็นคนที่ชอบวรรณกรรมอย่างมาก โดยในวัยประถมศึกษาบิดามารดาได้อ่านรามเกียรติ์ฉบับถอดคำประพันธ์ให้ฟังก่อนนอน เมื่อตนชอบและต้องการทราบเรื่องราวต่อไป จึงเลือกที่จะอ่านเองแทนการรอการเล่าเรื่องให้ฟังก่อนนอน เมื่อเข้าศึกษาในระดับมัธยมศึกษา ด้วยความที่ต้องการเป็นนักเขียน ประกอบกับความนิยมการใช้อินเทอร์เน็ตในสมัยนั้นที่มีเว็บไซต์นิยายออนไลน์จำนวนมาก ตนจึงนำนิยายส่งไปยังสำนักพิมพ์ต่าง ๆ ต่อมาเพื่อนในวงโยธวาทิตของโรงเรียนได้ขอร้องให้ตนช่วยสรุปเนื้อหาวิชาภาษาไทยและวรรณคดีอยู่เสมอเนื่องจากความสามารถด้านภาษาที่โดดเด่นในกลุ่มเพื่อนที่เรียนในแผนวิทยาศาสตร์-คณิตศาสตร์

ชนัญญาสำเร็จการศึกษาระดับมัธยมศึกษาจากโรงเรียนสาธิตจุฬาลงกรณ์มหาวิทยาลัย รุ่นที่ 44 แล้วศึกษาต่อระดับอุดมศึกษาในคณะอักษรศาสตร์ จุฬาลงกรณ์มหาวิทยาลัย วิชาเอกภาษาไทยและวรรณกรรม โดยได้รับปริญญาอักษรศาสตรบัณฑิต เกียรตินิยมอันดับ 2

การทำงาน
--------

ชนัญญาเริ่มทำงานพิเศษตั้งแต่ยังเป็นนิสิต เช่น พิสูจน์อักษร ออกแบบ เขียนบทความ ต่อมาชนัญญาใช้ทวิตเตอร์เป็นพื้นที่สรุปเนื้อหาวรรณกรรมเพื่อทบทวนเนื้อหาที่เรียนจนได้รับความนิยม แต่ด้วยข้อจำกัดของจำนวนอักขระในทวิตเตอร์ชนัญญาจึงตัดสินใจบันทึกวีดิทัศน์การเล่าสรุปวรรรณกรรมแล้วอัปโหลดบนยูทูบแทน โดยวรรณกรรมเรื่องแรกที่ชนัญญานำมาเล่า คือ ลิลิตพระลอ โดยมีผลตอบรับที่ดี ตนจึงเริ่มนำเรื่องราวต่าง ๆ มาเล่าและบันทึกเป็นวีดิทัศน์เพื่อเผยแพร่ทางยูทูบนับแต่นั้น ชนัญญายังได้ให้สัมภาษณ์กับเดอะสแตนดาร์ดว่าตนเป็น "คนคันปาก" ชอบการเล่าเรื่องต่าง ๆ ที่ตนเองรู้ให้คนอื่นฟัง และการเป็นยูทูบเบอร์ของตนยังได้ส่งเสริมการศึกษาของตน

หลังสำเร็จการศึกษา ชนัญญามีโอกาสร่วมงานในฐานะพนักงานประจำ เช่น ไมโครซอฟท์ ในฐานะนักเขียนเนื้อหาให้กับบิงนิวส์, ดีแทค ในตำแหน่งเจ้าหน้าที่สื่อสังคม, เดอะคลาวด์ในฐานะกองบรรณาธิการสื่อสังคม แต่ท้ายสุดชนัญญาตัดสินใจลาออกจากการทำงานประจำเพื่อให้เวลากับการเป็นยูทูบเบอร์อย่างเต็มที่ ชนัญญาให้สัมภาษณ์กับเดอะคลาวด์ภายหลังจากการลาออกว่าตนเป็นคนทำงานไม่เป็นเวลาและไม่เหมาะกับการทำงานประจำสำนักงานที่เป็นกิจวัตร

ในปี พ.ศ. 2559 ชนัญญาได้รับคัดเลือกให้เข้าร่วมโครงการ YouTube NextUp ซึ่งจัดขึ้นเพื่อสนับสนุนการผลิตเนื้อหาบนยูทูบทั้งการอบรมเชิงปฏิบัติการและเงินสนับสนุน

นอกจากนี้ ชนัญญายังเป็นพิธีกรในรายการสังคม สนุกคิด ซึ่งเป็นรายการแนวเล่าเรื่องทางสังคมศาสตร์สำหรับนักเรียนประถมศึกษา ออกอากาศทางสถานีโทรทัศน์เอแอลทีวี และเขียนหนังสือ "วรรณคดีไทยไดเจสต์" เล่าประเด็นที่น่าสนใจจากวรรณกรรมไทยด้วยสำนวนที่อ่านง่าย

ข้อวิพากษ์วิจารณ์
-----------------

### การใช้สื่อสังคม

เมื่อปี พ.ศ. 2555 ชนัญญาได้ทวีตข้อความโดยมีใจความจะแจ้งความเพื่อนของตนด้วยประมวลกฎหมายอาญา มาตรา 112 เนื่องจากตนเอือมระอากับพฤติกรรมของเพื่อนร่วมชั้นเรียนของชนัญญาที่ "จาบจ้วง" ต่อมาเมื่อวันที่ 21 มิถุนายน พ.ศ. 2562 ซึ่งตรงกับวันต่อต้านการระรานทางไซเบอร์ (วันศุกร์ที่ 3 ของเดือนมิถุนายน) ชนัญญาเผยแพร่วีดิทัศน์เล่าเรื่องการล่าแม่มดและต่อเนื่องถึงเรื่องการระรานทางไซเบอร์ ทำให้มีบุคคลในสังคมออนไลน์เผยแพร่ทวีตข้างต้นของชนัญญาอีกครั้ง และในคราวเดียวกันนั้นได้เผยแพร่ทวีตและโพสต์ของชนัญญาอื่น ๆ ที่เกี่ยวกับวิกฤตการณ์การเมืองไทย พ.ศ. 2556–2557 ตลอดจนความคิดเห็นทางการเมืองที่สุดโต่ง และมุมมองอคติรุนแรง จนชนัญญาต้องออกมาชี้แจงว่าตนไม่มีเจตนาที่จะกระทำเช่นนั้น ไม่เห็นด้วยกับการกระทำดังกล่าว ได้ติดต่อบุคคลที่ถูกพาดพิงเพื่อขอโทษแล้ว และปฏิเสธข้อความที่เกี่ยวข้องกับ "มือปืนป๊อปคอร์น" ว่าเป็นการตัดต่อ ถึงกระนั้นจากเหตุการณ์ดังกล่าวทำให้ผู้ติดตามช่องยูทูบของชนัญญาลดลง

ผลงาน
-----

### หนังสือ

ชนัญญามีผลงานการเขียนหนังสือและออกวางจำหน่าย ดังนี้

#### งานเขียนเดี่ยว

* *ติวสอบภาษาไทยประถมศึกษาปีที่ ๑*. พ.ศ. 2559, ISBN 978-616-236-665-9
* *ติวสอบภาษาไทยประถมศึกษาปีที่ ๒*. พ.ศ. 2559, ISBN 978-616-236-666-6
* *ติวสอบภาษาไทยประถมศึกษาปีที่ ๓*. พ.ศ. 2559, ISBN 978-616-236-667-3
* *ติวสอบภาษาไทยประถมศึกษาปีที่ ๔*. พ.ศ. 2559, ISBN 978-616-236-668-0
* *ติวสอบภาษาไทยประถมศึกษาปีที่ ๕*. พ.ศ. 2559, ISBN 978-616-236-669-7
* *ติวสอบภาษาไทยประถมศึกษาปีที่ ๖*. พ.ศ. 2558, ISBN 978-616-236-714-4
* *เตรียมสอบ ภาษาไทย ม.ปลาย ฉบับสมบูรณ์*. พ.ศ. 2559, ISBN 978-616-236-809-7
* *9 วิชาสามัญภาษาไทย*. พ.ศ. 2559, ISBN 978-616-236-876-9
* *สรุปสังคมและแนวข้อสอบสังคมศึกษา*. พ.ศ. 2560, ISBN 978-616-236-980-3
* *วรรณคดีไทยไดเจสต์*. พ.ศ. 2560, ISBN 978-616-327-187-7
* *วรรณคดีไทยไดเจสต์ (Limited edition)*. พ.ศ. 2562, ISBN 978-616-327-218-8
* *สีดาไดอารี*. พ.ศ. 2559 (นิยายออนไลน์เผยแพร่บนเพจเฟซบุ๊กของชนัญญาและเว็บไซต์ Dek-D ปัจจุบันหยุดเขียนไปแล้ว)

### งานเขียนร่วม

* *มาริสาอายุ 27 ปี*. พ.ศ. 2564, ISBN 978-616-93784-1-9 (เขียนร่วมกับจักรพันธ์ุ ขวัญมงคล, จิดานันท์ เหลืองเพียรสมุท, จิราภรณ์ วิหวา, ดุจดาว วัฒนปกรณ์, ตินกานต์, ธนชาติ ศิริภัทราชัย, ลูกแก้ว โชติรส, สุกัญญา สมไพบูลย์, องอาจ ชัยชาญชีพ, โอ๊ต มณเฑียร และ t\_047 โดยจักรกฤต โยมพยอม เป็นบรรณาธิการ)

อ้างอิง
-------

1. 1 2 3
2. ↑
3. ↑
4. 1 2
5. ↑
6. ↑
7. ↑
8. ↑
9. ↑
10. ↑
11. ↑
12. ↑